b'\n_START_ARTICLE_\nPauleta P\xc3\xa0mies i Serra\n_START_SECTION_\nBiografia\n_START_PARAGRAPH_\nVa ser directora de la Companyia de Dansa del Gran Teatre del Liceu de Barcelona. Tamb\xc3\xa9 va ser professora de dansa durant setanta anys, per exemple al Liceu i a l\'escola de dansa, tamb\xc3\xa9 a Barcelona, que va fundar junt el ballari rus Sacha Goudine i que porta el seu nom. Ha format ballarines de la talla de Rosita Segovia, Teresina Boronat, Trini Borrull, Carmita Garc\xc3\xada i Maria de \xc3\x81vila, entre moltes altres, i tamb\xc3\xa9 a la ballarina i sobretot mestra de castanyoles Emma Maleras._NEWLINE_A Barcelona era molt coneguda per ser la professora de dansa del Liceu, on tenia alumnes de l\'alta societat, nenes a les quals esls pares portaven perqu\xc3\xa8 adquirissin un port elegant i per a estilitzar el seu cos, i tamb\xc3\xa9 altres d\'origen humil, algunes de les quals posteriorment podien passar a la Companyia de Dansa del Liceu. En aquesta \xc3\xa8poca alguns barcelonins tamb\xc3\xa9 la recorden com a intermedi\xc3\xa0ria per a posar en contacte aquestes jovenetes amb els seus admiradors i sembla que alguna d\'elles podia arribar a rebre un regal d\'un senyor abonat a canvi d\'un somriure personal des de l\'escenari._NEWLINE_Menys coneguda a nivell popular \xc3\xa9s la seva feina com a core\xc3\xb2grafa. Pauleta P\xc3\xa0mies no nom\xc3\xa9s va coreografiar nombrosos espectacles de dansa al Liceu, comen\xc3\xa7ant l\'any 1917 per El corregidor y la molinera, sobre m\xc3\xbasica de Manuel de Falla, i d\'\xc3\xb2pera, com per exemple Les noces de F\xc3\xadgaro que va dirigir Eug\xc3\xa8ne Szenkar en 1935. Tamb\xc3\xa9 va fer les coreografies, per exemple, de la pel\xc2\xb7l\xc3\xadcula de cinema El sino manda (1917), un drama social dirigit per Fructu\xc3\xb3s Gelabert i Badiella; i de La viola d\'or d\'Apel\xc2\xb7les Mestres (1914), una faula po\xc3\xa8tica estrenada a les festes del Teatre de la Naturalesa, organitzades per artistes i intel\xc2\xb7lectuals modernistes.\n_START_SECTION_\nCarrera professional\n_START_PARAGRAPH_\nPauleta P\xc3\xa0mies va ingressar com a ballarina professional al Liceu en 1864 i en 1880 va esdevenir-hi la primera ballarina. Tamb\xc3\xa9 va ballar a altres teatres barcelonins, com per exemple al Teatre Principal (Barcelona), on va ser la primera ballarina de 1871 a 1873. Als quaranta-dos anys va decidir retirar-se de l\'escenari per a dedicar-se exclusivament a la coreografia, direcci\xc3\xb3 i formaci\xc3\xb3 de dansa._NEWLINE_Va col\xc2\xb7laborar amb l\'etn\xc3\xb2leg Aureli Capmany en les seves tasques referides a dansa, balls i tota mena d\'espectacles populars i tradicionals, en especial la composici\xc3\xb3 i direcci\xc3\xb3 de la dansa i la t\xc3\xa8cnica. El programa de televisi\xc3\xb3 Nydia de tv3 ha realitzat set documentals sobre set ballarins catalans que considera "hist\xc3\xb2rics", una de les quals \xc3\xa9s Pauleta P\xc3\xa0mies.'